僧日觀畫蒲萄
作者：宋無
朝代：宋

paragraphs: 玉山道人蒼壁立，胸潴萬斛松煤汁。
吐作千年古怪藤，猶带西湖烟雨濕。
元氣淋漓草木活，太陰菌蠢蟲蛇蟄。
鬚縈翠霧瘦蛟走，睛抉玄珠黑龍泣。
神剜鬼刻字崛奇，水精火齊光陸離。
天魔擎來帝青寶，鯨波涌出珊瑚枝。
墨花酣春馬乳漲，醉夢渴想西凉姿。
風窗秋疑蠹葉語，露架夜憶虬柯垂。
須臾掩卷何所見，月落庭空無影時。